CELEX: 52013PC0910
Language: ro
Date: 2013-11-15
Title: Propunere de AVIZ AL CONSILIULUI privind Programul de parteneriat economic al Țărilor de Jos

|
			
		
		
		52013PC0910
		
			Propunere de AVIZ AL CONSILIULUI privind Programul de parteneriat economic al Țărilor de Jos /* COM/2013/0910 final - 2013/0397 (NLE) */
			
				
		
		
			
			   	2013/0397 (NLE)
Propunere de
AVIZ AL CONSILIULUI
privind Programul de parteneriat economic al
Țărilor de Jos

CONSILIUL UNIUNII EUROPENE,
având în vedere Tratatul
privind funcționarea Uniunii Europene,
având în vedere
Regulamentul (UE) nr. 473/2013 al Parlamentului European și al
Consiliului din 21 mai 2013[1] privind
dispozițiile comune pentru monitorizarea și evaluarea proiectelor de
planuri bugetare și pentru asigurarea corectării deficitelor excesive
ale statelor membre din zona euro, în special articolul 9
alineatul (4),
având în vedere
propunerea Comisiei Europene,
întrucât: 
(1)       Pactul de stabilitate și
de creștere (PSC) vizează să asigure disciplina bugetară la
nivelul Uniunii și stabilește cadrul necesar pentru prevenirea
și corectarea deficitelor publice excesive. PSC are la bază
obiectivul unor finanțe publice solide ca mijloc de consolidare a
condițiilor de realizare a stabilității prețurilor și
a unei creșteri susținute și durabile favorizate de stabilitatea
financiară, sprijinind astfel realizarea obiectivelor Uniunii privind
creșterea economică durabilă și ocuparea forței de
muncă. 
(2)       Regulamentul (UE)
nr. 473/2013 al Parlamentului European și al Consiliului 
din 21 mai 2013 privind dispozițiile comune pentru monitorizarea
și evaluarea proiectelor de planuri bugetare și pentru asigurarea
corectării deficitelor excesive ale statelor membre din zona euro
conține dispoziții prin care se vizează consolidarea
monitorizării politicilor bugetare în zona euro și asigurarea
concordanței dintre bugetele naționale și orientările de
politică economică formulate în contextul PSC și al semestrului
european. Dat fiind că s-ar putea ca măsurile pur bugetare să
fie insuficiente pentru asigurarea unei corectări durabile a deficitului
excesiv, ar putea fi necesare măsuri de politică suplimentare și
reforme structurale.
(3)       Articolul 9 din
Regulamentul (UE) nr. 473/2013 stabilește detaliile programelor de
parteneriat economic pe care statele membre ale zonei euro trebuie să le
prezinte atunci când se află într-o procedură de deficit excesiv.
Fiind un instrument care stabilește o foaie de parcurs cu măsuri
menite să contribuie la o corectare eficace și durabilă a
deficitului excesiv, programul de parteneriat economic ar trebui să
conțină o descriere detaliată în special a principalelor reforme
structurale de politică bugetară, precum cele care se referă la
sistemele de impozitare, de pensii și de sănătate și la
cadrele bugetare, care vor fi esențiale pentru corectarea deficitul
excesiv în mod durabil. 
(4)       La 2 decembrie 2009,
Consiliul a adoptat o decizie, în conformitate cu articolul 126
alineatul (6) din tratat, prin care se deschidea o procedură de
deficit excesiv împotriva Țărilor de Jos. La 21 iunie 2013,
Consiliul a adoptat o recomandare revizuită în temeiul articolului 126
alineatul (7). În acest context, Țările de Jos au fost invitate
să prezinte un program de parteneriat economic până la
1 octombrie 2013.
(5)       La
30 septembrie 2013, respectând astfel cadrul de timp prevăzut la
articolul 9 alineatul (3) și la articolul 17
alineatul (2) din Regulamentul (UE) nr. 473/2013, Țările de
Jos au prezentat Comisiei și Consiliului un program de parteneriat
economic care conține, în special, reforme structurale de politică
bugetară menite să asigure o corectare eficace și durabilă
a deficitului excesiv (recomandarea specifică țării nr. 1).
Programul de parteneriat economic cuprinde, de asemenea, măsuri concepute
pentru respectarea spectrului mai larg de recomandări specifice
țării pe care Consiliul le-a adresat Țărilor de Jos la
9 iulie 2013: limitarea datoriilor și a riscurilor financiare
aferente pe piața achizițiilor de locuințe, promovarea
creșterii cifrei de afaceri pe piața achizițiilor de
locuințe, îmbunătățirea modului de funcționare a
sectorului închirierilor de locuințe subvenționate și a modului
în care sunt efectuate alocările, promovarea sectorului închirierilor de
locuințe private (recomandarea specifică țării nr. 2),
îmbunătățirea supravegherii financiare a fondurilor de pensii,
pentru a se asigura un echilibru mai bun între riscuri și obiective
ambițioase, și dintr-o perspectivă intergenerațională,
diminuarea ratei anuale de acumulare în cazul pensiilor profesionale,
ținând seama de perioada mai lungă de acumulare rezultată din
mărirea vârstei de pensionare, mărirea capacității de
inserție profesională a lucrătorilor în vârstă, revizuirea
sistemului de îngrijiri pe termen lung (recomandarea specifică
țării nr. 3), îmbunătățirea ratei de participare
la piața forței de muncă și promovarea tranzițiilor pe
piața forței de muncă (recomandarea specifică
țării nr. 4). În afară de măsurile de consolidare
suplimentare pentru 2014 și perioada ulterioară, care au fost
comunicate în proiectul de plan bugetar al Țărilor de Jos, o serie de
noi prevederi în cadrul măsurilor structurale de politică
bugetară prezentate în programul de parteneriat economic se referă la
înăsprirea normelor bugetare și pentru nivelurile subnaționale
ale administrației publice. Programul de parteneriat economic conține
măsuri reale care acoperă recomandările specifice
țării nr. 2-4 și care fuseseră lansate deja înainte de
publicarea ultimei ultimului set de recomandări specifice țării.

 (6)      Măsurile structurale de
politică bugetară pe care Țările de Jos
intenționează să le pună în aplicare se referă, în
special, la procesul de codificare a normelor bugetare, care este însoțit
de înăsprirea normelor bugetare și pentru nivelurile
subnaționale ale administrației publice, ceea ce vine în sprijinul
activității de consolidare a cadrului bugetar național. Se
estimează că, în combinație cu măsurile suplimentare de
consolidare a finanțelor publice, adoptate în proiectul de plan bugetar
pentru 2014, măsurile structurale de politică bugetară vor
sprijini corectarea durabilă a deficitului excesiv și atingerea
obiectivului pe termen mediu care constă în realizarea unui sold bugetar
structural. 
(7)       Conform estimărilor,
prin măsurile de îmbunătățire a modului de funcționare
a pieței locuințelor ar trebui să se reducă treptat atât
subvențiile pentru finanțarea datoriilor în cazul achizițiilor
de locuințe, cât și riscurile de neplată la care este
expusă administrația prin sistemul național de garantare a
creditelor ipotecare. Reducerea taxei de transfer este o acțiune care
costă bugetul, în sensul unor venituri bugetare neîncasate, dar se
estimează că astfel se vor îmbunătăți atât echilibrul
dintre cerere și ofertă, cât și alocarea de capital pe
piața locuințelor. Cele mai importante dintre aceste măsuri au
fost deja prezentate în programul național de reformă. În ansamblu,
ele par să se îndrepte în direcția cea bună, însă trebuie
să fie respectate și, eventual, adaptate pentru a se asigura faptul
că ele constituie un răspuns adecvat la recomandarea specifică
țării relevantă (recomandarea specifică țării
nr. 2). 
(8)       Conform estimărilor,
prin măsurile de îmbunătățire a modului de funcționare
a fondurilor de pensii ar trebui să se reducă subvențiile
bugetare către sistem și, în același timp, să se sprijine
capacitatea de inserție profesională a lucrătorilor în vârstă.
Conform estimărilor, măsurile ar trebui să determine sporirea
eficienței sistemului de îngrijiri pe termen lung, dacă rezultatele
concrete vor corespunde celor preconizate, contribuind astfel la
sustenabilitatea finanțelor publice. Cu toate acestea, există
încă riscuri în ceea ce privește detaliile punerii în aplicare
și efectele economice și bugetare ale acestor măsuri, precum
și în ceea ce privește impactul asupra contribuțiilor efective
la fondurile de pensii. Dat fiind că măsurile sunt încă în
desfășurare, va fi necesară o nouă analiză a
impactului planurilor de politică și a contribuției acestora la
soluționarea problemei reprezentate de sustenabilitatea finanțelor
publice.
(9)       Printre măsurile de
îmbunătățire a participării la piața forței de
muncă se numără aducerea unor modificări la capacitatea de
transferare a creditelor fiscale și realizarea unor reforme în sistemul de
alocații și de ajutoare de șomaj. Conform estimărilor,
aceste măsuri ar trebui să aibă, în ansamblu, un impact pozitiv
asupra soldului bugetar. Se prevede însă ca aceste măsuri să fie
introduse treptat, într-un ritm lent, ca urmare a mai multor factori printre
care se numără și acordurile cu partenerii sociali care
reglementează punerea lor în aplicare. Cele mai importante dintre aceste
măsuri au fost deja prezentate în programul național de reformă.
O punere în aplicare mai rapidă ar asigura o mai bună
funcționare a pieței forței de muncă și ar
susține creșterea economică,
ADOPTĂ PREZENTUL AVIZ: 
Programul de parteneriat
economic pe care Țările de Jos l-au prezentat Comisiei și
Consiliului la 30 septembrie 2013 cuprinde un set, adecvat în linii
mari, de reforme structurale de politică bugetară care ar veni în
sprijinul unei corectări eficace și durabile a deficitului excesiv.
Mai precis, în programul de parteneriat economic se reiterează
angajamentul față de reforme, astfel cum a fost asumat în ultimul
program național de reformă, și se furnizează detalii
suplimentare cu privire la stadiul punerii în aplicare a unora dintre
măsuri de la prezentarea programului și cu privire la calendarul
acțiunilor subsecvente. Calendarul măsurilor planificate pentru
respectarea recomandării specifice țării referitoare la
piața forței de muncă în special pare să constituie o
prelungire a unor reforme majore în acest domeniu. Programul de parteneriat
economic conține informații detaliate cu privire la toate
măsurile, însă nu și cu privire la provocările și
riscurile specifice punerii în aplicare a acestora. Prin urmare,
Țările de Jos sunt invitate ca pe viitor să includă în
programul național de reformă și în programul de stabilitate
informații suplimentare cu privire la realizarea reformelor planificate
și să realizeze progrese în vederea respectării recomandărilor
specifice țării formulate în cadrul semestrului european. Comisia
și Consiliul vor monitoriza realizarea reformelor în contextul semestrului
european. 
Adoptat la Bruxelles, 
                                                                       Pentru
Consiliu,
                                                                       Președintele
[1]       JO L 140, 27.5.2013, p. 11.